দুষ্কৃতীর গুলিতে জখম তৃণমূল নেতা

রাজগঞ্জ: দক্ষিণ ২৪ পরগনার ক্যানিংয়ের পর এবার দুষ্কৃতীর গুলিতে গুরুতর জখম জলপাইগুড়ির আর এক তৃণমূল নেতা৷  ওই তৃণমূল নেতার মাথায় গুলি লেগেছে৷ তাঁকে উদ্ধার করে ফুলবাড়ির একটি বেসরকারি নার্সিংহোমে নিয়ে যাওয়া হয়েছে৷  রবিবার রাতে জলপাইগুড়ি জেলার রাজগঞ্জ থানা এলাকার ঘটনা৷

স্থানীয় সূত্রে খবর, ‘দুষ্কৃতীর গুলিতে গুরুতর জখম হয়েছেন তৃণমূল নেতা সলেমান আলি৷ তাঁর বাড়ি বলরাম এলাকায়৷  এ দিন রাতে তিনি রাজগঞ্জের ভুটকি গণ্ডারমো়ড এলাকার এক লটারির দোকানে বসে ছিলেন। সে সময় বাইক চেপে দুই অজ্ঞাত পরিচয়ের ব্যক্তি লটারি দোকানের সামনে দাঁড়ায়।  অন্যজন বাইক থেকে নেমেই সলেমানের মাথায় গুলি করে পালিয়ে যায়। ঘটনাস্থলেই রক্তাক্ত অবস্থায় পড়ে থাকে সলেমান। গুলিটি সলেমানের মাথা ফুঁড়ে লটারি দোকানদারের গায়ে লাগে। তিনিও আহত হয়েছেন। দু’জনকেই গুরুতর জখম অবস্থায় ফুলবাড়ির এক বেসরকারি নার্সিংহোমে নিয়ে যাওয়া হয়েছে।

আরও পড়ুন-৫০০ বস্তা রেশনের গম সহ গ্রেফতার ২

স্থানীয় তৃণমূল সূত্রে খবর, সলেমান রাজগঞ্জ ব্লকের প্রভাবশালী তৃণমূল নেতা। তাঁর চা বাগান রয়েছে। কিন্তু কেন এই গুলি? কারা গুলি চালাল তা এখনও স্পষ্ট নয়। ঘটনার পিছনে ব্যবসা সংক্রান্ত বিবাদ নাকি রাজনৈতিক কারণ রয়েছে তা জানা যায়নি৷ তবে গোটা ঘটনার তদন্ত শুরু করেছে রাজগঞ্জ থানার পুলিস।

এ দিকে ঘটনা জানাজানি হতেই এলাকায় উত্তেজনা ছড়িয়েছে৷ জখম তৃণমূল নেতার পরিবারে লোকজন কান্নায় ভেঙ্গে পড়েন৷ পরিস্থিতি স্বাভাবিক রাখতে এলাকায় বিশাল পুলিস বাবিনী মোতায়েন রয়েছে৷