দুষ্কৃতীর গুলিতে জখম যুবক

বোলপুর: রবিবার সন্ধ্যায় দুষ্কৃতীর গুলিতে জখম হলেন এক যুবক৷ অভিযোগ, ছিনতাইয়ের উদ্দেশ্যে দুষ্কৃতীরা ওই যুবকের উপর হামলা চালায়৷ তাঁকে উদ্ধার করে নিকটবর্তী হাসপাতালে নিয়ে যাওয়া হয়েছে৷

বীরভুমের বোলপুর থানার বাহিরি পাঁচশোয়া অঞ্চলের শিমুলিয়া গ্রামের বাসিন্দা মহাদেব মেটে। বয়স ২০। ব্যক্তিগত কাজে গ্রামের মোড়ের মাথায় যাচ্ছিলেন। তখন বাইকে চেপে দুষ্কৃতীরা তাকে ঘিরে ধরে৷ যুবকের অভিযোগ, তাঁর কাছে থাকা মোবাইল ফোন ছিনতাই করার চেষ্টা করে দুষ্কৃতীরা। বাধা দিতে গেলে যুবককে লক্ষ্য করে গুলি চলে। যুবকের বাঁম পায়ে গুলি লাগে। খবর পেয়ে বোলপুর থানার পুলিশ ঘটনাস্থলে পৌঁছয়৷ তড়িঘড়ি ওই যুবককে রক্তাক্ত অবস্থায় বোলপুর মহকুমা হাসপাতালে ভর্তি করা হয়। গোটা ঘটনার তদন্তে নেমেছে বোলপুর থানার পুলিশ। মোতায়েন করা হয়েছে পুলিশ বাহিনী। যদিও এখনও কেউ আটক বা গ্রেফতার হয়নি।