Amherst Street Gun Fire: আমহার্স্ট স্ট্রিটের কেশব রেসিডেন্সির সামনে গুলি, নিহত ১

কলকাতা: ফের গুলি চলল শহর কলকাতায়। বুধবার দুপুরে উত্তর কলকাতার আমহার্স্ট স্ট্রিটের কেশব রেসিডেন্সির সামনে গুলিবিদ্ধ হন এক যুবক। গুরুতর আহত অবস্থায় তাঁকে প্রথমে মেডিক্যাল কলেজে নিয়ে যাওয়া হয়। সেখানে অবস্থার অবনতি হলে গুলিবিদ্ধ যুবককে ভর্তি করা এসএসকেএমের ট্রমা সেন্টারে। যদিও সন্ধ্যায় তাঁর মৃত্যু হয়৷

পুলিশ জানিয়েছে, নিহত যুবকের নাম দীপক দাস৷ এদিন বিকেলে ওই যুবক কেশব রেসিডেন্সির এক মুদিখানা দোকানে ছিলেন। সেখানেই তাঁকে গুলি করা হয়।  প্রাথমিক তদন্তে জানা গিয়েছে রাকেশ দাস নামে এক ব্যক্তি গুলি কাণ্ডের সঙ্গে জড়িত৷ রাকেশ দীপক দাসের দূর সম্পর্কের আত্মীয় । সে অন্য একজন সহকর্মীর সঙ্গে এসেছিলেন দীপকের সঙ্গে দেখা করতে। এরপরেই কিছু বিষয় নিয়ে তিন জনের মধ্যে ঝগড়া হয় এবং তারপরই চলে গুলি ।

দীপক দাস নামের ওই যুবককে রক্তাক্ত অবস্থায় উদ্ধার করা হয় । ততক্ষণে পালিয়ে যায় দীপকের আত্মীয় রাকেশ ও তার সঙ্গে থাকা যুবক।  ইতিমধ্যেই এই ঘটনার তদন্ত শুরু করেছে পুলিস। সংগ্রহ করা হয়েছে সিসিটিভি ফুটেজ। অভিযুক্তদের খোঁজও চালানো হচ্ছে৷ খবর পেয়ে ঘটনাস্থলে পৌঁছন যুগ্ম সিপি (ক্রাইম), ডিসি ডিডি এবং ডিসি নর্থ৷